ROZSUDOK SÚDU PRE VEREJNÚ SLUŽBU EURÓPSKEJ ÚNIE (prvá komora)

zo 16. júla 2015

Simona Murariu

proti

Európskemu orgánu pre poisťovníctvo a dôchodkové poistenie zamestnancov (EIOPA)

„Verejná služba — Zamestnanci EIOPA — Dočasný zamestnanec — Oznámenie o voľnom pracovnom mieste — Požiadavka najmenej osemročnej odbornej praxe — Interný kandidát, ktorého postavenie dočasného zamestnanca už bolo potvrdené na konci skúšobnej doby — Dočasné pridelenie na nové pracovné miesto spojené so zaradením do vyššej platovej triedy — Vecná chyba v oznámení o voľnom pracovnom mieste — Odvolanie pracovnej ponuky — Uplatniteľnosť VVU — Konzultácia s výborom zamestnancov — Legitímna dôvera“

Predmet:

Žaloba podaná podľa článku 270 ZFEÚ, ktorou pani Murariu v podstate navrhuje, na jednej strane, zrušenie rozhodnutia z 24. februára 2014, ktorým podľa nej výkonný riaditeľ Európskeho orgánu pre poisťovníctvo a dôchodkové poistenie zamestnancov (EIOPA) odvolal svoje rozhodnutie zo 7. novembra 2013, ktorým bola dočasne vymenovaná na pracovné miesto uvedené v oznámení o voľnom pracovnom mieste, ako aj zrušenie rozhodnutia z 24. júla 2014, ktorým bola zamietnutá jej sťažnosť, a na druhej strane, zaviazanie EIOPA na náhradu majetkovej a nemajetkovej ujmy, ktorú údajne utrpela

Rozhodnutie:

Rozhodnutie Európskeho orgánu pre poisťovníctvo a dôchodkové poistenie zamestnancov z 24. februára 2014 sa zrušuje z dôvodu, že: nerešpektovaním nadobudnutých práv a zmluvných podmienok v zmluvnom vzťahu so spätnou účinnosťou zamieta kandidatúru pani Murariu na pracovné miesto hlavného experta pre dôchodkové poistenie zamestnancov („senior expert on personal pensions“) a nepriamo odvoláva pracovnú ponuku urobenú 17. júla 2013 podľa úpravy dočasného pridelenia, ktorú už pani Murariu prijala; zbavuje pani Murariu platu zodpovedajúceho platovej triede AD 8 počas doby dočasného pridelenia od 16. septembra 2013 do 24. februára 2014. Návrhy na zrušenie sa v zostávajúcej časti zamietajú. Európsky orgán pre poisťovníctvo a dôchodkové poistenie zamestnancov je povinný nahradiť pani Murariu majetkovú škodu, utrpenú od 16. septembra 2013 do 24. februára 2014, v sume zodpovedajúcej rozdielu v odmene medzi platovými triedami AD 6 a AD 8, spolu s úrokmi z omeškania od 16. septembra 2013 v sadzbe stanovenej Európskou centrálnou bankou pre hlavné operácie refinancovania za dané obdobie a zvýšenej o dva percentuálne body. Návrhy na náhradu škody sa v zostávajúcej časti zamietajú. Európsky orgán pre poisťovníctvo a dôchodkové poistenie zamestnancov znáša svoje vlastné trovy konania a je povinný nahradiť trovy konania, ktoré vynaložila pani Murariu.

Abstrakt

Úradníci – Služobný poriadok – Všeobecné vykonávacie ustanovenia – Pripojenie podpisu predsedu riadiacej rady – Účinky (Služobný poriadok úradníkov, článok 110) Úradníci – Dočasní zamestnanci – Oznámenie o voľnom pracovnom mieste – Predmet – Povinnosť administratívy uviesť podmienky vyžadované na obsadenie pracovného miesta – Rozsah – Zamietnutie kandidatúry kvôli nesplneniu podmienky nenachádzajúcej sa v oznámení o voľnom pracovnom mieste, ale uvedenej vo všeobecných vykonávacích ustanoveniach uplatniteľných na konanie – Prípustnosť – Podmienky (Služobný poriadok úradníkov, článok 110) Úradníci – Služobný poriadok – Všeobecné vykonávacie ustanovenia – Postup prijatia – Povinnosť administratívy konzultovať s výborom zamestnancov – Rozsah – Hranice (Služobný poriadok úradníkov, článok 110) Úradníci – Zásady – Ochrana legitímnej dôvery – Podmienky – Nemožnosť dovolávať sa legitímnej dôvery v zachovanie zjavne nezákonného aktu Úradníci – Dočasní zamestnanci – Akt spôsobujúci ujmu – Prijímanie – Odvolanie pracovnej ponuky po jej prijatí vybraným kandidátom – Protiprávnosť (Služobný poriadok úradníkov, články 90 a 91; podmienky zamestnávania ostatných zamestnancov, články 14 a 47) Úradníci – Dočasní zamestnanci – Prijímanie – Skúšobná doba – Interný kandidát, ktorého postavenie dočasného zamestnanca už bolo potvrdené – Zaradenie na nové pracovné miesto spojené so zaradením do vyššej platovej triedy – Povinnosť absolvovať novú skúšobnú dobu – Prípustnosť (Podmienky zamestnávania ostatných zamestnancov, články 10 a 14) Úradníci – Dočasní zamestnanci – Prijímanie – Zaradenie do platovej triedy – Interný kandidát, ktorého postavenie dočasného zamestnanca už bolo potvrdené – Dočasné pridelenie na nové pracovné miesto spojené so zaradením do vyššej platovej triedy – Zaradenie so spätnou účinnosťou na konci šesťmesačnej skúšobnej doby – Neprípustnosť